## Uredba o Uredu za odnose s javnošću

### NN 39/2009 (31.3.2009.), Uredba o Uredu za odnose s javnošću

39 31.03.2009 Uredba o Uredu za odnose s javnošću

VLADA REPUBLIKE HRVATSKE

877

Na temelju članka 26. stavka 1. Zakona o Vladi Republike Hrvatske (»Narodne novine«, br. 101/98, 15/2000, 117/2001, 199/2003 i 30/2004) i članka 60. stavaka 1. i 2. Zakona o sustavu državne uprave (»Narodne novine«, br. 75/93, 92/96, 48/99, 15/2000, 127/2000, 59/2001, 199/2003 i 79/2007), Vlada Republike Hrvatske je na sjednici održanoj 25. ožujka 2009. godine donijela

UREDBU

O UREDU ZA ODNOSE S JAVNOŠĆU

I. OPĆE ODREDBE

Članak 1.

Ovom Uredbom utvrđuje se osnovna djelatnost Ureda za odnose s javnošću (u daljnjem tekstu: Ured), određuje njegov djelokrug, organizacijska struktura, nazivi unutarnjih ustrojstvenih jedinica, opis poslova i zadaci koji se obavljaju u okviru tih jedinica, način upravljanja, okvirni broj državnih službenika, te druga pitanja značajna za rad Ureda.

Članak 2.

Ured, sukladno zakonu, izvješćuje javnost o politici i aktivnostima Vlade Republike Hrvatske – predsjednika i potpredsjednika Vlade, informira Vladu o sadržaju i stajalištima medija i javnosti, obavlja izravnu komunikaciju s građanima, koordinira komunikacijske aktivnosti središnjih državnih ureda, Vladinih ureda i ministarstava, vodi dokumentaciju koja se odnosi na priopćenja za javnost, poslove akreditacije novinara, druge poslove s tim u vezi, te obavlja i druge poslove koje mu povjeri Vlada, sukladno Zakonu o medijima i Zakonu o elektroničkim medijima.

II. USTROJSTVO UREDA

Članak 3.

Za obavljanje poslova iz djelokruga Ureda, ustrojavaju se unutarnje ustrojstvene jedinice:

a) Odjel za medije i analitiku

b) Odjel za internetski portal i građane.

III. DJELOKRUG RADA UNUTARNJIH JEDINICA

Članak 4.

Odjel za medije i analitiku obavlja sljedeće poslove:

1. pravovremeno, cjelovito i točno obavještavanje domaće i strane javnosti o djelatnosti Vlade Republike Hrvatske i njezinih članova (konferencije za novinare, izjave, intervjui, priopćenja, obavijesti, briefinzi i drugo),

2. davanje odgovora i informacija na pitanja novinara,

3. organiziranje medijskog praćenja rada Vlade,

4. organiziranje medijskih i javnih nastupa članova Vlade,

5. pripremanje i izvedbu medijskih kampanja i događaja vezanih uz Vladine programe (u suradnji s resornim ministarstvima),

6. poslove akreditacije novinara koji prate rad Vlade,

7. tekstualne i kvantitativno-kvalitativne analize medijskih objava,

8. informiranje Vlade o sadržaju i stavovima medija i javnosti o pojedinim temama,

9. organiziranje ispitivanja javnog mijenja,

10. praćenje medijskih objava o Vladi,

11. pripremanje svih materijala za javne istupe predsjednika i potpredsjednika Vlade,

12. vođenje baze podataka Odjela.

Članak 5.

Odjel za internetski portal i građane obavlja sljedeće poslove:

1. pružanje potpunih i točnih informacija građanima i cjelokupnoj javnosti o aktivnostima i politici Vlade,

2. uređivanje, izdavanje, te distribucija biltena, brošura, letaka i drugih publikacija koji informiraju javnost o radu i aktivnostima Vlade,

3. pripremanje i održavanje internetskog portala Vlade,

4. izravna komunikacija s građanima (upiti, predstavke i žalbe građana, pisma građana, elektronska pošta građana, besplatni faks i telefoni i sl.),

5. analiza podataka dobivenih iz komunikacije s građanima,

6. poslove vezane uz unutarnje informiranje,

7. poslove vezane uz Zakon o medijima i Zakon o elektroničkim medijima,

8. poslove vezane uz Zakon o pravu na pristup informacijama,

9. vođenje baze podataka Odjela.

IV. NAČIN UPRAVLJANJA UREDOM

Članak 6.

Radom Ureda upravlja državni tajnik – predstojnik Ureda (u daljnjem tekstu: predstojnik Ureda), koji je istovremeno i glasnogovornik Vlade Republike Hrvatske, a kojeg imenuje i razrješava Vlada Republike Hrvatske, na prijedlog predsjednika Vlade.

Za svoj rad i rad Ureda, predstojnik Ureda odgovara Vladi Republike Hrvatske.

Predstojnik Ureda u odnosu na državne službenike ima prava i ovlasti čelnika tijela državne uprave.

Članak 7.

Predstojnik Ureda ima zamjenika koji ga zamjenjuje u slučaju njegovog izbivanja ili spriječenosti, te obavlja druge poslove koje mu povjeri predstojnik. Zamjenika predstojnika imenuje Vlada Republike Hrvatske, a za svoj rad odgovara predstojniku Ureda.

Članak 8.

Radom odjela upravljaju načelnici odjela, koji imaju položaj čelnika unutarnjih ustrojstvenih jedinica. Za svoj rad načelnici su odgovorni predstojniku Ureda i zamjeniku predstojnika.

Članak 9.

Pravilnikom o unutarnjem redu Ureda utvrdit će se način rada i broj državnih službenika potrebnih za obavljanje poslova u Uredu, opis njihovih poslova, zadaća i stručnih uvjeta potrebnih za obavljanje tih poslova, njihova prava i odgovornosti, te druga pitanja važna za rad Ureda koja nisu uređena ovom Uredbom.

Pravilnik o unutarnjem redu Ureda donosi predstojnik Ureda, uz prethodnu suglasnost središnjeg tijela državne uprave nadležnog za službeničke odnose.

Članak 10.

Okvirni broj državnih službenika potrebnih za obavljanje poslova iz nadležnosti Ureda određuje se u tablici, koja je sastavni dio ove Uredbe.

V. PRIJELAZNE I ZAVRŠNE ODREDBE

Članak 11.

Pravilnik o unutarnjem redu Ureda predstojnik Ureda donijet će u roku od 60 dana od dana stupanja na snagu ove Uredbe.

Članak 12.

Predstojnik Ureda donijet će rješenja o rasporedu na radna mjesta u roku od 15 dana od dana donošenja Pravilnika o unutarnjem redu Ureda.

Članak 13.

Danom stupanja na snagu ove Uredbe prestaje važiti Uredba o Uredu za odnose s javnošću (»Narodne novine«, br. 70/2001 i 10/2008).

Članak 14.

Ova Uredba stupa na snagu danom objave u »Narodnim novinama«.

Klasa: 022-03/09-01/02

Urbroj: 5030104-09-1

Zagreb, 25. ožujka 2009.

Potpredsjednica Vlade
i ministrica obitelji, branitelja i
međugeneracijske solidarnosti
Jadranka Kosor, dipl. iur., v. r.

OKVIRNI BROJ DRŽAVNIH SLUŽBENIKA U UREDU ZA ODNOSE S JAVNOŠĆU

|  |  |  |
| --- | --- | --- |
|  |  | izvršitelja |
| 1. | Zamjenik predstojnika Ureda | 1 |
| 2. | Odjel za medije i analitiku | 12 |
| 3. | Odjel za internetski portal i građane | 11 |
|  | Ukupno | 24 |

Uredba, NN 39/2009-877